b"\n_START_ARTICLE_\nGaluros judikatas\n_START_PARAGRAPH_\nGaluros judikatas\xc2\xa0\xe2\x80\x93 vienas i\xc5\xa1 keturi\xc5\xb3 (\xc5\xa1iaur\xc4\x97s ryt\xc5\xb3) Sardinijos judikat\xc5\xb3 viduram\xc5\xbeiais. Galura (Gallura), kurios vardas kil\xc4\x99s i\xc5\xa1 lot. gallus 'gaidys', buvo padalinta \xc4\xaf de\xc5\xa1imt kuratorij\xc5\xb3. Pagrindinis miestas buvo Olbija (Olbia). XIII a. Galuros judikato herbe buvo pavaizduotas gaidys._NEWLINE_Atskira Galuros provincija buvo sudaryta Bizantijos valdymo laikais. IX a. antroje pus\xc4\x97je graikai Galuros provincij\xc4\x85 paliko, ir j\xc4\x85 per\xc4\x97m\xc4\x97 sarac\xc4\x97nai. Galura buvo paskutin\xc4\x97 Sardinijos dalis, u\xc5\xbevaldyta musulmon\xc5\xb3 ir pirmoji i\xc5\xa1 j\xc5\xb3 i\xc5\xa1sivadavusi.\n_START_SECTION_\nXI a\n_START_PARAGRAPH_\nPirmieji Galuros judikai istoriniuose \xc5\xa1altiniuose pamin\xc4\x97ti XI a. antroje pus\xc4\x97je, nors \xc5\xbeinomi ir keli ankstesnieji valdovai. Galuros judikatas kaip ir kiti judikatai prad\xc5\xbeioje priklaus\xc4\x97 Pizos arkivyskupijai. Galura, skirtingai nei kiti judikatai, gana pastoviai palaikydavo Piz\xc4\x85, galb\xc5\xabt d\xc4\x97l to, kad buvo netoli Pizos miesto. D\xc4\x97l tos prie\xc5\xbeasties Galuros judikatas da\xc5\xbenai sudarydavo s\xc4\x85jung\xc4\x85 su pie\xc4\x8diausiu Kaljario judikatu._NEWLINE_Nuo IX a. vidurio iki XI a. prad\xc5\xbeios apie Galuros judikat\xc4\x85 \xc5\xbeinoma labai ma\xc5\xbeai. Apie 1050\xc2\xa0m. vald\xc4\x97 judikas Manfredas. Dabar da\xc5\xbeniausiai manoma, kad pirmieji Galuros judikai buvo Pizos respublikos pasi\xc5\xb3sti valdytojai. Popie\xc5\xbeius Grigalius VII savo 1074\xc2\xa0m. lai\xc5\xa1ke min\xc4\x97jo Konstantin\xc4\x85 I Galuriet\xc4\xaf, kuris galb\xc5\xabt buvo Gerardeski\xc5\xb3 (Gherardeschi) gimin\xc4\x97s narys. Yra legend\xc5\xb3 apie Konstantino I ry\xc5\xa1ius su galingais \xc4\x8cinarcos (Cinarca) valdovais Korsikoje.\n_START_SECTION_\nXII a\n_START_PARAGRAPH_\nApie 1100\xc2\xa0m. Pizos \xc4\xaftakos buvo atsikratyta, \xc4\xaf sost\xc4\x85 s\xc4\x97do pirmasis Tori\xc5\xb3 (Thori) dinastijos narys Torkitorijus (Torchitorio)._NEWLINE_Paskutinius XI a. de\xc5\xa1imtme\xc4\x8dius ir XII a. prad\xc5\xbeioje Italijoje ir Vokietijoje dominavo Grigaliaus reformos ir Kova d\xc4\x97l investit\xc5\xabros, kuriomis buvo siekiama reorganizuoti valstybi\xc5\xb3 ir Katalik\xc5\xb3 ba\xc5\xbeny\xc4\x8dios santykius. Popie\xc5\xbeiai per Pizos arkivyskupus siek\xc4\x97 \xc4\xafgyti tiesiogin\xc4\x97s vald\xc5\xbeios Sardinijoje. \xc4\x8cia jiems pad\xc4\x97jo judik\xc5\xb3 remiami benediktin\xc5\xb3 ir kamendul\xc5\xb3 vienuoli\xc5\xa1ki jud\xc4\x97jimai. Vienuoliai inicijavo svarbius ekonominius, \xc5\xbeem\xc4\x97s \xc5\xabkio, technologinius, ba\xc5\xbenytinius ir socialinius poky\xc4\x8dius Sardinijos bendruomen\xc4\x97se._NEWLINE_Po trumpo Torkitorijaus s\xc5\xabnaus Saltaro (Saltaro) valdymo trejus metus vald\xc4\x97 Itokor\xc4\x97 (Ittocorre de Gunale). Po to vald\xc4\x97 Konstantinas II, po jo\xc2\xa0\xe2\x80\x93 Komita I (Comita I)._NEWLINE__NEWLINE_Apie 1130\xc2\xa0m. Komita kartu su Toreso judiku Gonarijumi II (Gonario II) ir Arbor\xc4\x97jos judiku Konstantinu I (Constantine I) dav\xc4\x97 vasalo priesaik\xc4\x85 Pizos arkivyskipijai. 1132\xc2\xa0m. Komita nuvyko \xc4\xaf Ardar\xc4\x85, \xc4\xaf Logudoro judiko r\xc5\xabmus, kad tiesiogiai prisiekt\xc5\xb3 arkivyskupui Rod\xc5\xbeeriui ir tuo pripa\xc5\xbeino Logudoro judikato vir\xc5\xa1enyb\xc4\x99. Ry\xc5\xa1iai su Pizos arkivyskupija buvo buvo atnaujinti ir i\xc5\xa1liko ilgam._NEWLINE_Po Komitos vald\xc5\xbei\xc4\x85 per\xc4\x97m\xc4\x97 Konstantinas III, galb\xc5\xabt Itokor\xc4\x97s s\xc5\xabnus ir tod\xc4\x97l pirmasis Galuros judikas i\xc5\xa1 Lakon\xc5\xb3 (Lacon) dinastijos.\n_START_SECTION_\nXIII a\n_START_PARAGRAPH_\nI\xc5\xa1 Konstantino III vald\xc5\xbei\xc4\x85 paveld\xc4\x97jo jo s\xc5\xabnus Barisonas II (Barisone II), kuris 1203\xc2\xa0m. vald\xc5\xbei\xc4\x85 paliko savo vieninteliam palikuoniui\xc2\xa0\xe2\x80\x93 dukteriai Elenai. D\xc4\x97l to Galuroje prasid\xc4\x97jo paveld\xc4\x97jimoi kriz\xc4\x97, nes konkuruojan\xc4\x8dios grupuot\xc4\x97s siek\xc4\x97 apvesdinti savo atstovus su Elena. Elen\xc4\x85 vesti band\xc4\x97 Wilhelmas Malaspina (Guglielmo Malaspina), bet tai u\xc5\xbedraud\xc4\x97 popie\xc5\xbeius Inocentas III. 1206\xc2\xa0m. \xc4\xaf Galuros judikat\xc4\x85 \xc4\xafsiver\xc5\xbe\xc4\x97 Kaljario judiko Wilhelmo I (Guglielmo Salusio IV) kariuomen\xc4\x97. 1207\xc2\xa0m. Elena i\xc5\xa1tek\xc4\x97jo u\xc5\xbe pizie\xc4\x8dio Lamberto Viskon\xc4\x8dio (Lamberto Visconti). Lambertas atr\xc4\x97m\xc4\x97 \xc4\xafsiver\xc5\xbeim\xc4\x85 ir i\xc5\xa1laik\xc4\x97 Galur\xc4\x85 Pizos \xc4\xaftakoje._NEWLINE_1211\xc2\xa0m. Toreso judikas Komita III (Comita III) patvirtino sutart\xc4\xaf su Genujos respublika, kuri buvo tradicin\xc4\x97 Pizos var\xc5\xbeov\xc4\x97. Pagal sutart\xc4\xaf Logudoro judikatas ir Genuja tur\xc4\x97jo kartu u\xc5\xbekariauti vis\xc4\x85 sal\xc4\x85 ir perduoti vald\xc5\xbei\xc4\x85 Genujai, o vietoje kaip judikas valdyti tur\xc4\x97jo Komita III. S\xc4\x85jungininkai pirmiausia \xc4\xafsiver\xc5\xbe\xc4\x97 \xc4\xaf Galur\xc4\x85, nes ji palaik\xc4\x97 tvirtus ry\xc5\xa1ius su Piza. 1212\xc2\xa0m. Piza kontratakavo, bet tik 1214\xc2\xa0m., kai mir\xc4\x97 Kaljario judikas Vilhelmas I, Galura sugeb\xc4\x97jo sumu\xc5\xa1ti Komit\xc4\x85 ir Genuj\xc4\x85. Laivyn\xc5\xb3 karas t\xc4\x99s\xc4\x97si, kol popie\xc5\xbeius Honorijus III 1217\xc2\xa0m. gruod\xc4\xaf neprivert\xc4\x97 puses pasira\xc5\xa1yti taik\xc4\x85._NEWLINE_Mirus Elenai Lambertas vald\xc4\x97 toliau ir v\xc4\x97liau ved\xc4\x97 Kaljario paveld\xc4\x97toj\xc4\x85, tod\xc4\x97l iki savo mirties 1225\xc2\xa0m. \xc4\x97m\xc4\x97 valdyti abu judikatus. Po jo Galuros judiku tapo jo s\xc5\xabnus Ubaldas, o Kaljario judiku\xc2\xa0\xe2\x80\x93 jo brolis Ubaldas. Vyresniajam Ubaldui mirus jaunesnysis band\xc4\x97 perimti vald\xc5\xbei\xc4\x85 Kaljaryje, bet jam nepavyko._NEWLINE__NEWLINE_1236\xc2\xa0m. per vedybas su Adelasija buvo \xc4\xafsigytas Logudoro judikatas. 1238\xc2\xa0m. mir\xc4\x97 Ubaldas, ir jo na\xc5\xa1l\xc4\x97 i\xc5\xa1tek\xc4\x97jo u\xc5\xbe \xc5\xa0v. Romos imperatoriaus Frydricho II pavainikio Heinco (Heinz, it. Enzio). Heincas \xc4\x97m\xc4\x97 vadintis visos Sardinijos karaliumi, o Galuros judiku tapo Ubaldo s\xc5\xabnus Jonas (Giovanni Visconti), kuris dal\xc4\xaf laiko praleisdavo Galuroje, dal\xc4\xaf\xc2\xa0\xe2\x80\x93 Pizoje. Taip pat vald\xc4\x97 ir jo s\xc5\xabnus ir \xc4\xafp\xc4\x97dinis Ninas (Nino). 1284\xc2\xa0m. Piza katastrofi\xc5\xa1kai pralaim\xc4\x97jo Melorijos j\xc5\xabr\xc5\xb3 m\xc5\xab\xc5\xa1\xc4\xaf (Battle of Meloria), ir Ninas paband\xc4\x97 paimti vald\xc5\xbei\xc4\x85 Pizoje, bet buvo i\xc5\xa1vytas. O 1287\xc2\xa0m. prarado vald\xc5\xbei\xc4\x85 ir Galuroje. Taip baig\xc4\x97si Viskon\xc4\x8di\xc5\xb3 vald\xc5\xbeia Galuroje, prasid\xc4\x97jusi 1207\xc2\xa0m._NEWLINE_Piza aneksavo Galur\xc4\x85 ir j\xc4\x85 vald\xc4\x97 iki 1323\xe2\x80\x931324\xc2\xa0m., kai j\xc4\x85 u\xc5\xbekariavo Katalonija. Nino dukt\xc4\x97 Joana (Giovanna Visconti) skelb\xc4\x97si Galuros judike iki savo mirties 1339\xc2\xa0m. Tada pretendento \xc4\xaf Galuros judikus titul\xc4\x85 paveld\xc4\x97jo Milano Viskon\xc4\x8diai, kurie perleido j\xc4\xaf Aragonijos kar\xc5\xabnai."